கூடடைந்த கிளிபோலக் குடிசை தன்னில் கொடியிடையாள் இருந்திடுவாள்! விரைவில் அங்கே ஓடிடுங்கள் என்றகுரல் கேட்கும் ஓர்பால்! ஊக்கங்கொள் வீர்என்னும் ஒருகு ரல்தான்!  எவனேனும் பேழையொடு செல்வா னாயின் எதிர்த்திடுவீர், பேழையினைப் பறிப்பீர் என்று நவிலுமோர் குரல்! நீண்ட வாள்ம றைத்து  நடவுங்கள் என்றதட்டும் ஓர்கு ரல்தான்! சுவரைப்போய்ப் பார்என்பான் ஒருவன்! பேழை தோளின்மேல் வைத்தபடி நிற்கின் றான்பார்! அவனைமறி என்றொருவன் கூறக் கேட்டே அத்திமரத் தைஒருவன் குத்திநைவான்.  ஆலடியில் நின்றிருந்த கழுதை தன்னை அங்கொருவன் தொட்டுதையும் பட்டு வீழ்ந்தான்; காலடிஓ சைகாட்டா தொருவன் சென்று கல்தூணை மற்போருக் கழைக்க லானான்!